RO Jurnalul Ofícial al Uniunii Europene 149

31997R1794



JURNALUL OFÍCIAL AL UNIUNII EUROPENE

REGULAMENTUL (CE) NR. 1794/97 AL COMISIEI

din 17 septembrie 1997

de modificare a patra oară a Regulamentului (CE) nr. 785/95 de stabilire a normelor de aplicare a Regulamentului (CE) nr. 603/95 al Consiliului privind organizarea comună a pieței furajelor uscate

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 603/95 al Consiliului din 21 februarie 1995 privind organizarea comună a pieței furajelor uscate (1), modificat ultima dată de Regulamentul (CE) nr. 1347/95 (2), în special articolul 18,

întrucât articolul 8 din Regulamentul (CE) nr. 785/95 al Comisiei de stabilire a normelor de aplicare a Regulamentului (CE) nr. 603/95 al Consiliului privind organizarea comună a pieței furajelor uscate (3), modificat ultima dată de Regulamentul (CE) nr. 629/97 (4), prevede că aceste declarații de livrare și contracte pentru materiile prime furnizate întreprinderii de prelucrare trebuie elaborate nu mai târziu de 14 septembrie după începerea anului comercial în cauză și că unitățile de prelucrare trebuie să depună la autoritățile competente o copie a acestor contracte și a declarațiilor de livrare nu mai târziu de 15 septembrie după începerea anului comercial în cauză;

întrucât aceste dispoziții, dictate de preocuparea de a permite autorităților competente ale statelor membre să facă verificări care să arate că loturile de pe care provin materiile prime sunt eligibile, s-au dovedit a fi prea restrictive, în special atunci când condițiile climaterice permit prelucrarea produselor în cauză după datele menționate mai sus;

întrucât, prin urmare, ar trebui luate măsuri pentru ca întreprinzătorii să poată să elaboreze și să depună contractele și declarațiile de livrare până la 28, respectiv 30 noiembrie a fiecărui an comercial; întrucât verificările încrucișate prevăzute pentru sistemul de administrare și control integrat privitor la eligibilitatea loturilor trebuie aplicate de la 15 septembrie, acceptarea de către autoritățile competente a contractelor și a declarațiilor de livrare depuse după această dată ar trebui să se facă sub rezerva unor verificări ad-hoc efectuate de aceste autorități pentru a stabili eligibilitatea loturilor de origine indicate;

întrucât, ținând cont de noile termene prevăzute mai sus, termenele menționate în articolul 8 alineatele (4) și (5) din Regulamentul (CE) nr. 785/95 nu ar trebui considerate ca stricte; întrucât, în consecință, articolul 8 alineatul (5) al doilea paragraf ar trebui eliminat;

întrucât Comitetul de gestionare a furajelor uscate nu a emis un aviz în termenul stabilit de președinte,

ADOPTĂ PREZENTUL REGULAMENT:

Articolul 1

Articolul 8 din Regulamentul (CE) nr. 785/95 se modifică după cum urmează:

1. La alineatul (5) se elimină al doilea paragraf.

2. Se adaugă următorul alineat (6): „(6) Fără să aducă atingere alineatelor (4) și (5), contractele și declarațiile de livrare pot fi elaborate până la 28 noiembrie și pot fi prezentate autorităților competente până la 30 noiembrie după începerea anului comercial în cauză. Autoritatea competentă nu poate accepta în nici un caz documentele menționate după această dată. În acest caz executarea lor în scopul prelucrării materiilor prime în cauză nu poate avea loc până când, după ce a verificat că lotul sau loturile indicate în contractele și/sau declarațiile de livrare menționate anterior nu sunt incluse în ajutorul acordat în alte proiecte de ajutor ale Comunității și după ce a consultat baza de date prevăzută în articolul 2 din Regulamentul (CEE) nr. 3508/92 (5), modificat ultima dată de Regulamentul (CE) nr. 820/97 (6), autoritatea competentă nu confirmă în scris unității de prelucrare acordul său formal pentru executarea contractelor sau a declarațiilor de livrare.

Articolul 2

Prezentul regulament intră în vigoare în a treia zi de la data publicării în Jurnalul Oficial al Comunităților Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 septembrie 1997. Pentru Comisie Franz FISCHLER Membru al Comisiei

(1) JO L 63, 21.3.1995, p. 1.

(2) JO L 131, 15.6.1995, p. 1.

(3) JO L 79, 7.4.1995, p. 5.

(4) JO L 96, 11.4.1997, p. 4.

(5) JO L 355, 5.12.1992, p. 1.

(6) JO L 117, 7.5.1997, p. 1.”